text: Kemikalieudslip i Vamdrup Å
  24 juli 2014 kl. 08.40
  Et harpiks-lignende stof er endt i Vamdrup Å efter et udslip fra en virksomhed. 
  
  
  Ved et uheld har en virksomhed ledt et kemikalie ud i Vamdrup Å, der lugter kraftigt af terpentin. Miljømyndighederne har endnu ikke det fulde overblik over, hvilken skade dyrelivet har lidt.
  - Vi opfordrer folk til ikke at opholde sig langs Vamdrup Å på strækningen mellem Industrivej og Herredsvej, indtil lugtgenerne er forsvundet. Det stof, som er sluppet ud i åen, udgør ikke nogen sundhedsrisiko, når man opholder sig ude i det fri, men på grund af den kraftige lugt, bør man holde sig væk, siger biolog i Kolding Kommune, Anders Christian Rasmussen i en pressemeddelelse.
  Beredskabet har etableret flydespærring og pumpet det udledte stof væk fra overfladen af Vamdrup Å.
  - Vi håber, at selve forureningen er standset, men det er jo træls at se, fisk der ligger døde i vandkanten, siger biolog Anders Christian Rasmussen, Kolding Kommune.
  